Je Phelippes de Vianne, sires de Paigney, fais savoir à touz ces qui verront et orront ces presantes lettres que je ay repris et tien en fié et en chasemant dou noble baron Jeham dit de Chalon, signour d’Arlay, mon chastel de Pymont, les appendisses et les appartenances doudit chastel, et quamque j’ay et doy avoir, tien et doy tenir à Laon-le-Saunier et es appartenances et es appendisses de ladite vile, en quelque choses que ceu soient, em hommes, em prez, em champs, en vignes, em bois, en muire, en signories, en bans, en justises et en toutes autres choses que j’ay et puis et doi avoir en ladite vile et es appendises et es appartenances, en demeneure, en fiez et en rerefiez, en toutes autres rentes et valours, quel qu’eles soient et quamque m’i doit et puet escheoir ou avenir en toutes menieres, saus le droit de la menoie, se faite hi estoit, que je retien. Et ai repris et tien encour doudit Jeham le fié que de moy tient Estevenins, sires de Ruffey, c’est assavoir Ruffey, Lesye, Crilley et toutes les rentes et les autres choses que lidiz Estevenins tient de moy et doit tenir, quelque part qu’eles soient et quelque chose que ceu soient, soit en fiez ou en rerefiez ou en demenures. Et ay repris encour doudit Jeham et tien en fié le fié de Mugnet et la garde de Balerne, et toutes les choses que audit fié de Mugnet apartienent et appandent, en demenures, en fiez et en rerefiez, et en toutes autres choses. Et ay repris et tien encour en fié doudit Jeham le fié de Belregart et de Virechastel, et le fié de Desnens, et quamque apartient es fiez desdiz lieus, que l’on tient de moy, soit en demenures, en fiez et en rerefiez. Et de toutes les choses dessusdites suis je antrez en son homaige, sauve la feauté le duc et le conte de Bourgoigne, mes signours. Et promet loialmant et en bone foy audit Jeham garantir et mantenir les devantdites choses et les devantdiz fiez, ensi com droiz et raisons l’aportera. Et en recompensation de ces choses et de ces fiez, lidiz Jehans m’a donné mil et cinc cenz livres de bons estevenens, lesquex je ai eues et receues de luy en bons deniers nombrez, desquex je me tien pour bien paiez. Et me doy contenir vers ledit Jeham com vers mon signour, et il vers moy com vers son home, sauz ce qu’il n’est tenus de moy aidier contre le noble baron Jeham de Chalon, conte d’Aceurre, se il ne venoit dou grey audit Jeham de Chalon, signour d’Arlay, ne je ne suis ausi tenus d’aidier audit Jeham de Chalon, signour d’Arlay, contre le noble baron Henri de Paigney, signour de Sainte-Croiz, mon oncle, se de mon gré ne venoit. Et promet encour toutes ces convenances, ensi come eles sont dessus devisées, tenir et garder fermemant toutjourmais, et que je ne vendray encontre ne faray venir par autruy, taisiblemant ne expressemant; et renunçois... En tesmoignaige de laquel chose, je, lidiz Phelippes, ay mis mon seel pendant en ces presantes lettres, faites et données en l’am de l’incarnation Nostre Signour qui corroit par mil douz cenz octante et trois, le jour de la feste saint Martin de yver.